  Виталий Пронин «Удмуртия» ГТРК-ысь корреспондентлэсь Л. Спиридоновалэсь сюжетъёссэ быдэс Россиын учко.«Удмуртия» телерадиокомпанилэн одӥгез  яркыт кизилиез - тунсыко журналист, уно конкурсъёсын вормылэм корреспондент,   чебер удмурт нылаш Людмила Спиридонова. - Людмила, тон - филолог, кызьы дышетӥсь луиз журналист?- Филолог гинэ ӧвӧл. Мон покчи классъёсыз дышетӥсь,  1998-тӥ арын йылпумъяй Можгаысь педучилищеез. Удмурт кун университетын дышетскыкум ик, Ижысь 87-тӥ школаын урокъёс, театр кружок нуи ини. Ньыль ар педучилищеын, собере университетын дышетскыса но ужаса, валай, макем секыт дышетыны, соин ик пегӟи та удысысь. Мынам анае Ольга Игнатьевна быдэс улонзэ школаын ужамын, нош мон мукетгес вылӥськем. Диплом басьтыса, котькытын ужаны дась вал, школае гинэ медаз косэ мыныны. Лавкае интыяськи, шуизы: тӥ укыр визьмо, соин ик мултэс копаськись луоды... Кытӥ но ӧй ветлы, уж утчаса. Соку «Шунды» огазеяськонлэн кивалтӥсез Татьяна Ишматова шуиз: ГТРК-е журналист утчало кадь. Журналистъёс мыным пото вал нырзэс котькытчы чуртнась, супыльтӥсь адямиос. Но уж кулэ ук. Вамыштӥ Песочной ураме. Отын Фёдор Миннигараев ужа вал. Юа: гожъяськемед вань-а? Алдай, вань шуи, собере будэтӥ: мон туж ӝог котьмалы дышетскисько. Нырысетӥ сюжетме гожтэме бере Фёдор Галиханович шуиз: кутскись журналист понна но та туж алама. Зар бӧрдӥсько, кызьы алама, университетэз горд дипломен йылпумъяй, педучилищеын бадӟыматэм стипендия басьтӥ.Но корреспондент луи ик. Ужаны кутскеме бере паймисько вал, та понна эшшо уксё тыро шуыса. Мон так но пырасько ини сыӵе интые, кытчы мукет адямиос уг вуыло. Мынӥсько цирке, вамыштӥсько катанчи сьӧры яке пырисько резиденцие. Соку ик воштӥськиз журналистлэн профессиез сярысь малпанэ. Ма, кыӵе со кыл вӧлдӥсь, со ивор вӧлмытӥсь. Тынад иворед адямилы кулэ, тунсыко потэ, шумпоттэ,  юрттэ.- 13 ар ӵоже уно иворъёс дасямын, кудӥз сюжетэд тужгес но тодад кылиз?- Самой паймымонэз вал, дыр, Грак ёросысь юсьпиослы сӥзем сюжетэ, куке юсьпиослэсь мумызэс пӧйшурасьёс виё, нош тылобурдоосты утялтэ, будэтэ гуртысь кышномурт. Но вераны кулэ, абдратӥсь учыръёс трос. Мон ачим малы ке паймисько ке, соку ик малпаськыны кутскисько, кызьы тае учкисьёс доры вуттоно. Куддыръя сыӵе сям люкетэ, тон огшоры учкись гинэ луыны уд быгатӥськы ини, пушкысьтыд журналист кыре куриське. Огпол эшеным вуылӥм Набережные Челны городысь дельфинарие. Эше пуке, шумпотэ: кыӵе визьмоесь дельфинъёс. Нош мон лыдӥсь луыса быри, дрессировщикен пумиськеме потыса. Тодысал, кызьы соос ужало, кызьы дельфин, вуысь тэтчыса, ныр вылаз бергатэ тупез, мынам вуысен кык киыным но сое кутэме ӧй луысал. Соку ик валай, мон учкись ӧвӧл ни, мон - журналист.- Нырысь урод гожъяськиськод шуизы, нош ку умой пӧрмыны кутскиз кадь?- Тон аслыд весь умой гожъяськиськод кадь потӥськод. Малы ке шуоно, котькуд текст бордын ужакуд, астэ быдэсак пызьыртӥськод, ваньзэ сюлэм пыртӥд поттӥськод. Тыныд шуизы ке но урод, аслыд со сыӵе ӟеч потэ. Редактор марзэ ке тупатъя ке, мон сое кесяны дась. Со ымзэ усьтэ гинэ: Люда, татӥыз мултэс, мӧзмыт кадь... Мон соку ик шуисько: эн, эн, эн вандылэ, отын сыӵе интересной адями вераськоз, таиз суред со кылъёсты усьтэ, нокызьы но сое ӵушылыны уг яра. Шоро-куспо сюжет 2 минут мынэ. Сое  дасян понна съёмкаос гинэ 2 час котыр кыстӥсько, бӧрысь котькуд кадрзэ учкыса потӥськом, собере текст гожтӥськом. Асьмеос тема, геройёс утчаськом. Нуналаз 2-3 сюжет но лэсьтӥськом, уката ик ужасьёс ӧжыт ке. Кызьы ужам ужез вандылод, жаль ук.- Ку тон  «Иворъёсты» нуись луид?- Кылем арын. «Иворъёсты» нуись Татьяна Денисова фестивале мыныны кулэ вал. Эфире потыны нокинлы. Ваньмы утчаськомы ведущий. Театрысь артистъёсты ке ӧтёно, соосты дышетоно, нош эфир матэктэ ни. Соку Т. Денисова шорам учкиз но шуэ: Людӥк, а тон? Озьы, шӧдтэк шорысь кадь, мон иворъёсты лыдӟыны кутски.- Марлэсь ке кисырад-а, нырысьсэ меӵак эфире потыкуд?- Камералэсь курданэ ӧй вал, но сюлмы сыӵе зол йыгаськиз, тыбыртӥм ик адӟиськиз, дыр, пиджаке  тэтча шуыса. Меӵак эфир - тон али вераськод, тонэ али ик ваньмыз кыло, янгышъёсты тупатыны дырыд ӧвӧл. Нырысетӥ малпанэ вал: али кизьнӥ ке, студие кут пырыса ымнырам пуксиз ке? Огпол эфирын техникамы уродъяськыны кутскиз. Кадрын мыныны кулэ сюжет, нош отын ялан монэ возьмато. Режиссёрмы микрофон пыр студие вера: лыдӟы анонсъёсты. Мон меӵак эфирын ик шуисько: так! щас! Соку аслам ик сереме потӥз, али та верамме быдэс Удмурт шаер кылӥз ук. Иворъёсты лыдӟисько но нош малпасько: Спиридонова, котькыӵе учыръёсы ымдэ усьтэмлэсь азьло малпаськоно.- Уно учкисьёс пӧлын матысь адямиосыд тонэ нырысь ик дунъяло, дыр?- Анаен атай котьку ик учко. Анай нырысетӥ эфиръёсы бере котьку ик жингыртэ вал: Люда, учки, молодец, ваньмыз умой, одӥг интыяз гинэ могӟид, о-о. Али уг ни жингыръя, но шӧдӥсько-тодӥсько: со валтӥсь учкисе.- Тросэз удмурт журналистъёс ӟуч сямен гожъяськыны шугъясько, нош  тон кык кылын ик огкадь вольыт вераськиськод.- Ӟуч кыл мыным мурт уг поты, куддыръя шугъяськоно тупась удмурт кыл шедьтыны. Мон вордӥськи Агрыз ёросысь Варклед-Бӧдья гуртын, собере семьямы улыны выжиз Дэри ёросэ. Мон ветлӥ садэ ӟуч нылпиос пӧлы, бӧрысь нош ик гуртамы бертӥмы, собере вал Можга педучилище. Кык кылы ик воляса мынӥзы. Со али мыным туж юрттэ. Уката ик шумпотӥськод, ӟуч иворъёслы дасям сюжеттэ  «Россия 1» ВГТРК басьтэ, эшшо ик отысь номырзэ уг вошты, уг кушты ке. Кылсярысь, быдэс Россиын учкизы мынэсьтым Брангурт бабушъёс, Тол бабайлэн усадьбаез, Кезын ортчем «Пест-фест» фестиваль,  Дмитрий Япаров спортсмен сярысь но мукет сюжетъёсме. - Вормонъёсыд трос, 2010-тӥ арын одӥг сюжетэд ик 2 дипломен пусъемын вал.- Волгоградын ортчиз Быдӟым Вормонлы сӥзем «Вечный огонь» телефестиваль. Армие келян сямлы сӥзем материалэ Россиысь  иворъёсъя сюжетъёс пӧлын 3-тӥ инты басьтӥз. Со ик пусъемын вал нимысьтыз кузьымен - калык сямъёсты возьматэммы понна. 2011-тӥ арын Ханты-Мансийскын инкуазез утёнлы сӥзем «Спасти и сохранить» калыккуспо телефестиваль вал. Отын вожвылъяськизы 30 кунъёсысь журналистъёс. Мон лауреат луи нылпиослы но егитъёслы программаос номинациын, ӵапак со юсьпиослы сӥзем «Жили у бабуси...» 11 минутъем фильменым. Кык ар ортчыса, та фестивальын  нош ик «Лебеди вернулись»  сюжетэн  лауреат луи. Валтӥсь геройёс вал со юсьёс ик, ар ортчыса, тылобурдоос со нылкышно доры ик бертӥллям. Азьлогес ай, 2006-тӥ арын, «Фин-угор  дунне» калыккуспо фестивальын 2-тӥ инты басьтӥ «Мон - язычник» фильменым.Вераны кулэ, милям удысамы валтӥсез луэ операторен валче ужаны быгатон. Шуом, мон синмаськи геройлы, нош оператор сое шуш яке мыдланьгес возьматэм, сыӵе дыръя вань мылкыд быре. Нош куддыр, кылсярысь, пуныез  ик оператор сыӵе мусо пуктэм, мынам со сярысь гожтэме потыны кутске. Озьы куддыр суред юрттэ сюжетэз усьтыны, нош куддыр быдэс материалэз быдтэ.- «ВКонтакте» бамад гожтэмын: «Шӧдӥсько, монэ кин ке яратэ, но... лушкем».-  Мынам сямы сыӵе: кинэ мон яратӥсько, соос тодо, мон соосты яратӥсько шуыса, кинэ уг яратӥськы, таосыз но тодо. Но туннэ нуналлы мынам сюлэмы буш. Но со чик урод ӧвӧл. Матысь адямиен кусыпъёс шумпотон ваемысь, ог-огдэ шудо каремысь дугдо ке, озьыен, сюжетъёсын сямен ик, отчы точка пуктыны кулэ. Со секыт. Но аслым шуисько: Людћке, ӟечоке, улон книгаедлэсь та бамзэ берыкты но азьлань мын. Малы ке шуоно улон туж вакчи, малы кельшымтэ ужен вырод, кельшымтэ адямиен гумырдэ ортчытод... Мон али дышетскисько чыры-пырыослы шумпотыны, мае вань, сое дунъяны. Тани пичи дыръям ик яратӥсько вал курегпузлэсь тӧдьызэ, нош эшъёсылы кельше вал ӵужез. Кызьы мукетъёсызлэсь висъяськод, ваньмызлы ӵужез кельше ук, гуньдылыса но сиисько ни вал ӵужзэ. Табере валасько, со мыдлань вылэм. Али мон уг кышкаськы, кин ке монэ уз вала шуыса. Мынам улонэ, ачим тодӥсько. Монэ озьы будэтӥзы. Анайлэсь юасько ке, отчы ветлом-а, татчы дышетскыны пыром-а, тазьы каром-а шуыса, вера вал: ачид тодӥсь. Озьы ик улӥсько, со понна янгышъёсы но, вормонъёсы но  аслам.Галина СЕМЁНОВА Теги: УдмуртияГТРК даноадямиос Кенешон тодматскон  